《水调歌头 其八 言怀》
明代·陶安

天地一开辟，日月几东西。古今气化无息，万物岂能齐。

春树珍禽韵巧，秋水红鳞影捷，松石伴幽栖。佳景与心会，得句或无题。

碧油幢，苍玉佩，紫金泥。明时文武，勋业我亦弃锄犁。

志在螭头直笔，道在床头古易，奏策济群黎。野鹤忽飞到，清梦绕山溪。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。